13 жасар қызды аңдыған — Семейде күдікті ер адам көмекке келген полицейге пышақ салды
DATE: 11:33, 02 Наурыз 2024 | GMT +5
TITLE: 13 жасар қызды аңдыған — Семейде күдікті ер адам көмекке келген полицейге пышақ салды
URL: https://kaz.inform.kz/news/13-zhasar-kizdi-andigan-semeyde-kudkt-er-adam-politseyge-pishak-sukti-ea289c/
META: DATE: 11:33, 02 Наурыз 2024 | GMT +5
TOTAL WORDS: 144
AUTHOR(S):
TEXT: Полицияға хабарласқан қыз өзін белгісіз адамның аңдып жүргенін айтқан. Жеткіншек дүкенге кіріп кеткенін, сыртқа шығуға қорқып тұрғанын жеткізді. Учаскелік полиция инспекторлары дереу сол жерге келіп жетті. Олар дүкеннің жанында тұрған күдіктіні байқап, мән-жайды анықтауға тырысты. Бірақ жігіт қолына пышақ алып, тәртіп сақшыларына жүгіре жөнелді. - Полицейлер ер адамды дүкеннен алшақтау жерге алып кету керектігін түсінді. Өйткені онда көп адам жүреді. Олар агрессивті ер адамның назарын өздеріне аудара отырып, рациямен қосымша көмек шақыртты. Патрульдік полиция экипажы шұғыл оқиға орнына келді, - деп хабарлады Абай облыстық Полиция департаментінен. Заңсыз әрекеттердің жолын кесу үшін қызметтік көліктен шыққан патрульдік полицей Асхат Ахатовқа ер адам атыла кетіп, пышақ сұғып жіберді. Осыған қарамастан, жараланған қызметкер әріптестерімен бірге жекпежек әдістерін қолданып, оны қолға түсірді. - Басынан үш рет жарақат алған полиция қызметкері ауруханаға жеткізіліп, оған медициналық көмек көрсетілді. Қазіргі уақытта күдікті уақытша ұстау изоляторына қамалды. Тергеу амалдары жүргізілуде, - делінген хабарламада
